**Mértani testek hajtogatása**

A „test” szó a matematikában is használatos. Csakhogy nem a számokkal kapcsolatban, hanem a geometriában. Klasszikus *mértani testek* pl. a gömb, a kúp, a gúla, az oszlop, valamint a hasáb (ide értve a téglatestet és a kockát is).

Feladat:

* Rajzolják meg egy megadott mértani test tervrajzát, egészítsék ki az összeragasztáshoz szükséges fülecskékkel, vágják ki és ragasszák össze.

Ha nem várhatjuk el a gyerekektől, hogy körzővel-vonalzóval szerkesszék meg a mértani test oldalait, akkor értelemszerűen készen meg kell adnunk a kritikus oldalakat (pl. rajzban).

1) A kocka ilyen vázának kivágása és összeragasztása szokásos iskolai tevékenység, ezért ez legyen a kezdő feladat.

2) Utána érdemes ennél bonyolultabbakat választani. Pl.:

- szabálytalan háromszög-alapú (egyenes) hasábot, ahol megadjuk a háromszög oldalainak hosszát és a hasáb magasságát,

- szabályos hatszög alapú (egyenes) hasábot, ahol megadjuk az ötszög oldalát és a hasáb magasságát,

- tetraédert, ahol megadjuk az él-hosszúságot,

- (egyenes) kúpot, ahol megadjuk az alapkör sugarát és az alkotó hosszát,

- oktaédert, ahol megadjuk az él-hosszúságot.

Fontos, hogy hagyjuk meg a tévesztés és újrakezdés lehetőségét, mert a korrigálás érdekében való térbeli elképzelés fogja fejleszteni leginkább a gyerekek térszemléletét.